Okresná prokuratúra Prievidza 
M. Mišíka 22, 971 34 Prievidza 1 	

Sp. zn. : 2 Pv 1/08/3307	Prievidza, 28.2.2013
EEČ : 2-27-26-2013

U Z N E S E N I E

Trestná vec:	obvinený XXXXX 
Zločin:	Skrátenie dane a poistného podľa § 276 odsek 2 písmeno d Trestného zákona číslo 300/2005 Zbierky zákonov v znení zákona číslo 692/2006 Zbierky zákonov

Rozhodol: 	prokurátor Okresnej prokuratúry Prievidza
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako registrovaný štvrťročný platca dane z pridanej hodnoty s prideleným identifikačným daňovým číslom pre daň z pridanej hodnoty XXXXX v úmysle znížiť svoju daňovú povinnosť v daňových priznaniach za prvý a druhý štvrťrok roku 2006 si do dane na vstupe započítal dodávateľskú faktúru na XXXXX so základom dane 886 Sk, z odberateľskej faktúry XXXXX vystavenej na odberateľa- spoločnosť XXXXX nepriznal daň vo výške 83.025,20 Sk, nepriznal daň z platieb vo výške 1.350 Sk od spoločnosti XXXXX, uplatnil si odpočet dane z nerealizovaného obchodu z faktúry od spol. XXXXX vo výške 6.920,80 Sk, čím skrátil daň ku škode štátneho rozpočtu SR vo výške 2.991,83 Eur.
lebo zanikla trestnosť činu
Odôvodnenie:
	Vyšetrovateľ Odboru kriminálnej polície v Prievidzi pod ORP-1362/OEK-PD-2007 viedol trestné stíhanie proti obvinenému XXXXX pre zločin skrátenia dane podľa § 276 ods. 1, ods. 2 písm. d) Tr. zákona, ktorého sa mal dopustiť tým spôsobom, že ako registrovaný štvrťročný platca dane z pridanej hodnoty v úmysle znížiť svoju daňovú povinnosť v daňových priznaniach za prvý a druhý štvrťrok roku 2006 si do dane na vstupe započítal dodávateľskú faktúru na XXXXX so základom dane 886 Sk, z odberateľskej faktúry XXXXX vystavenej na odberateľa- spoločnosť XXXXX nepriznal daň vo výške 83.025,20 Sk, nepriznal daň z platieb vo výške 1.350 Sk od spoločnosti XXXXX, uplatnil si odpočet dane z nerealizovaného obchodu z faktúry od spol. XXXXX vo výške 6.920,80 Sk, čím skrátil daň ku škode štátneho rozpočtu SR vo výške 2.991,83 Eur.

	Dňa 25.2.2013 vyšetrovateľ predložil tunajšej prokuratúre vyšetrovací spis spolu s návrhom na zastavenie trestného stíhania z dôvodu, že obvinený XXXXX v priebehu prípravného konania uhradil skrátenú daň, čím naplnil podmienky účinnej ľútosti podľa § 85 Tr. zákona. 

	Preskúmaním vyšetrovacieho spisu som dospel k záveru, že návrh vyšetrovateľa je aj keď nie za použitia § 85 Tr. zákona dôvodný.

	Obvinený XXXXX vo svojej výpovedi uviedol, že v rámci exekučného konania uhradil nejakú sumu z dlhu vo vzťahu k daňovému úradu, pričom v rámci exekúcie uhradil asi 4-krát po 10.000 Sk. 

	Z výsluchu zástupkyne poškodeného daňového úradu XXXXX je zrejmé, že obvinený XXXXX dňa 16.4.2008 uhradil daňovému úradu 274,22 eur, pričom ku dňu 23.1.2013 celkový dlh na dani za sledované obdobie vyčíslila na sumu 2.731,06 eur.

	Pri záverečnom preštudovaní vyšetrovacieho spisu dňa 8.2.2013 vyšetrovateľovi predložil poštovú poukážku s variabilným symbolom XXXXX, ktorou v prospech poškodeného dňa 4.2.2013 previedol dlžnú sumu vo výške 2.731,06 eur. Pod vyššie uvedeným variabilným symbolom je na daňovom úrade evidvaný dodatočný platobný výmer, ktorým bola obvinenému dorúbená daň vo výške 90.331 Sk. Preverením vyšetrovateľa u pracovníka daňového úradu XXXXX vyšetrovateľ zistil, že XXXXX úrad prijal platbu od obvineného ako úhradu dane z pridanej hodnoty za I. a II. štvrťrok 2006.

	Podľa odpisu z registra trestov nebol obvinený za obdobný čin potrestaný, rovnako voči jeho osobe nebolo v minulosti za obdobný čin trestné stíhanie z dôvodu zániku trestnosti zastavené. Podľa záznamu vyšetrovateľa rovnako nebol obvinený za obdobný čin postihnutý ani daňovým úradom v rámci konania o daňovom delikte. 

	Podľa § 86 ods. 1 písm. e) Tr. zákona účinného od 1.1.2013 trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Podľa § 86 ods. 2 Tr. zákona účinného od 1.1.2013 trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

	Vzhľadom na to, že obvinený pred tým, než dostal možnosť preštudovať vyšetrovací spis po skončení vyšetrovania uhradil skrátenú daň, rovnako sa naň nevzťahu výnimka z účinnej ľútosti podľa § 86 ods. 2 Tr. zákona rozhodol som tak ako je uvedené vo výroku tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Bíro
prokurátor